Správa zo zahraničnej pracovnej cesty

1.  Účastník ZPC:
            Mária Harachová, PhDr, CVTI SR, Lamačská cesta 8/A, 811 04 Bratislava, ved. odd. IPTT, AJ, RJ
            Ľubomír Kucka, PhDr, CVTI SR, Lamačská cesta 8/A, 811 04 Bratislava, prac.. odd. IPTT, AJ, RJ
            Oľga Števková, Mgr. CVTI SR, Lamačská cesta 8/A, 811 04 Bratislava, prac. odd. IPTT, AJ, RJ

2.  Zahraničná pracovná cesta:
Holandsko, Haag, 22. – 25. 5. 2011, Európsky patentový úrad, Haag, konferencia PATLIB2011, hradenie nákladov: M. Harachova a Ľ. Kucka – 75% hradil EPÚ, 25% CVTI SR, O. Števková – náklady hradené v rámci projektu NITT SK z EFRR.

3.  Rámcový program pobytu:
22. 5. – prílet z Viedne do Amsterdamu, odchod vlakom do Haagu, ubytovanie, 23. 5. PATLIB2011: kurzy a prednášky (9.30 – 17.30 h), 24. 5. PATLIB2011: kurzy a prednášky (9.00 - 17.00 h), 25. 5. PATLIB2011: prednášky, záver (9.00 – 11.30), odchod vlakom do Amsterdamu, odlet do Viedne.

4.  Stručný priebeh rokovaní, resp.  študijného pobytu:
Tohtoročná medzinárodná konferencia PATLIB2011 bola tzv. vzdelávacím podujatím a bola zameraná na tri hlavné témy: nástroje, duševné vlastníctvo a pracovné postupy. Cieľom bolo oboznámiť sa s rôznymi nástrojmi od softvéru po praktické kurzy, ktoré pracovníkom v strediskách patentových informácií PATLIB môžu pomôcť pri poskytovaní služieb svojim zákazníkom. Informovanie o aktuálnych otázkach súvisiacich s duševným vlastníctvom a získanie nových poznatkov o pracovných postupoch týkajúcich sa európskeho patentu a patentových informácií od pracovníkov EPÚ bolo cennou radou pre poskytovanie rýchlejších a komplexnejších rešerší zákazníkom stredísk PATLIB. 
V praktickej časti sme mali možnosť navštíviť pracoviská EPÚ a vypočuť si postupy patentových špecialistov pri vyhľadávaní patentových informácií v databázach, naučiť sa rozoznávať typy dokumentov podľa alfanumerických označení vrátane najnovších aktualizácií, oboznámiť sa so stratégiami pri vyhotovovaní patentových rešerší, stratégiami v oblasti duševného vlastníctva smerom k MSP. 
Skladba prednášok bola veľmi rôznorodá, čo nám umožnilo oboznámiť sa so širokou škálou otázok.  Hlavné informácie sa týkali aktuálneho priebehu pilotného projektu stredísk PATLIB, na ktorom sa zúčastňuje aj Slovensko prostredníctvom nášho stredisko PATLIB. Projekt je súčasťou Kooperačného programu EPÚ a národných patentových úradov a je zameraný na preorientovanie stredísk PATLIB na pracoviská poskytujúce sofistikovanejšie služby svojim zákazníkom. S touto prednáškou súviselo aj predstavenie prebiehajúceho elektronického vzdelávania pre pracovníkov PATLIB centier. K zaujímavým prednáškam, ktoré na tomto fóre odzneli,  patrili: „Jednotný patent EÚ“, „Práva duševného vlastníctva v Číne a Indii“, „Ochrana softvéru patentom alebo copyrightom – čo je kedy najlepšie“, „Interaktívne rešeršovanie so zákazníkmi“, „Projekt ip4inno“, „Údaje v dokumentoch EPÚ“. Prezentácie a informácie z kurzov sú k dispozícii aj na stránke EPÚ: 
http://www.epo.org/learning-events/events/conferences/patlib/programme/plenary.html
http://www.epo.org/learning-events/events/conferences/patlib/programme/breakout.html
Súčasťou konferencie bola aj posterová prezentácia výsledkov dosiahnutých od začiatku pilotného projektu vo všetkých strediskách PATLIB, ktoré sa zúčastňujú na jeho realizácii. Cenné boli najmä osobné konzultácie súvisiace s realizovaním jednotlivých aktivít projektu. V rámci konferencie prebiehali aj workshopy, pričom sme sa zúčastnili na workshope Stratégie v oblasti priemyselného vlastníctva pre malé a stredné podnikateľské subjekty a Patentové informácie v Číne a Indii.

5.  Odporúčané závery:
          Získané poznatky je potrebné priebežne využívať pri zabezpečovaní činnosti strediska PATLIB, najmä v súvislosti s aktivitami vyplývajúcimi z jeho účasti v pilotnom projekte. Konkrétne sa budú dať aplikovať pri tematickom zostavovaní programov školení pre používateľov, rešeršných postupoch a vyhodnoteniach získaných výsledkov, vytváraní spoločných podujatí s partnerskými inštitúciami.

6.   Prehľad prinesenej dokumentácie a miesto jej uloženia
          Získaná dokumentácia sa týka programu konferencie, informačných materiálov s problematikou duševného vlastníctva a bude k dispozícii v oddelení informačnej podpory transferu technológií (stredisko PATLIB). 

7.   Osobitne vyhodnotený očakávaný prínos ZPC
         Konferencia PATLIB2011 bola tohto roku organizovaná novým spôsobom, takže okrem teoretických prednášok sme mali možnosť zúčastniť sa aj praktických kurzov a konzultovať problémy so špecialistami. Pre nás, ako súčasť tímu pilotného projektu, boli dôležité osobné kontakty s ďalšími účastníkmi projektu. Odborné prednášky boli cenné najmä tým, že sprístupnili najaktuálnejší stav v konkrétnych oblastiach, a tak nám umožnili získať nové poznatky. Získané poznatky budú využite pri implementácii národného projektu NITT SK v oblasti poskytovania podporných služieb vedeckej komunite v procesoch zabezpečovania ochrany duševného vlastníctva

8.    Spôsob zverejnenia výsledkov ZPC, prenos získaných informácií

Správa a informácie z konferencie budú sprístupnené ďalším pracovníkom inštitúcie, ktorí sa zaoberajú otázkami priemyselného vlastníctva a transferu technológií.

Súhlasím so zverejnením správy na internete
           Áno

Správu vypracovali: Mária Harachová, Ľubomír Kucka, Oľga Števková
Dátum: 31. 5. 2011

Správu schválil:  prof. RNDr. J. Turňa, CSc.